સૂર્યને સ્પર્શવાનો આ પ્રયત્ન વૈજ્ઞાનિકોનાં ૬ દાયકાનાં સપનાંને પૂર્ણ કરશે. વૈજ્ઞાનિકોએ દિવસ-રાત મહેનત કરીને આ અંતરિક્ષ યાનની સિસ્ટમને અતિશય વિકિરણો અને સૂર્યની તીવ્ર ગરમીને સહન કરી શકવા માટે ડિઝાઇન કરી છે. સોલર શેડો કવચ યાનને સૂરજના રેડિએશન અને તાપથી બચાવશે જેની તીવ્રતા પૃથ્વીની કક્ષાથી અંદાજે ૫૨૦ ગણી વધુ છે. આ આવરણ૧૧.૪ સેમી. જાડું અને ૪.૫ ઇંચ લાંબું હોવાની સાથે અતિ મજબૂત કાર્બનના બેવડા મિશ્રણમાંથી બનેલું છે જે યાનની બહારના લગભગ ૧૩૭૭ ડિગ્રી સેલ્સિયસ તાપમાનને સહન કરવાની ગણતરીએ ડિઝાઇન કરાયેલું છે. સૂર્યના વાતાવરણમાં સૌર હવા સુપરસોનિક ઝડપથી ચાલતી હોય છે. પાર્કર સોલર સીધું એ જ વિસ્તારમાં ઉડાન ભરશે. વૈજ્ઞાનિકો રિમોટ અને નકશાનો ઉપયોગ કરીને તેના વિશે જાણકારી મેળવવા પ્રયત્ન કરશે. સાથે જ તેમને ત્યાંના અત્યાધિક ઉચ્ચ તાપમાનનું રહસ્ય શોધી કાઢવાની પણ આશા છે. ઉલ્લેખનીય છે કે, આ યાન સૂર્યની સપાટીની ૮.૮૬ સોલર રેડિયસ એટલે કે ૬.૨ લાખ કિલોમીટર અંદર સુધી પહોંચશે. લોન્ચિંગ સમયે તેનું વજન ૬૫૮ કિલોગ્રામ હશે. નાસાનું આ મહત્ત્વાકાંક્ષી સૌર મિશન ૬ વર્ષ અને ૩૨૧ દિવસમાં પૂરું થશે. ૨૦૦૯માં નાસા દ્વારા આ મિશનની ઓફિશિયલ જાહેરાત કરવામાં આવી હતી.